
****

## ประกาศมหาวิทยาลัยธรรมศาสตร์

## เรื่อง ทุนสนับสนุนการวิจัย Bualuang ASEAN Chair Professor

## พ.ศ. ๒๕๖๔

**...............................................................**

ด้วยมหาวิทยาลัยธรรมศาสตร์มีนโยบายในการส่งเสริมและพัฒนาผลงานวิจัยและนวัตกรรม  
ของมหาวิทยาลัยให้มุ่งสู่ความเป็นเลิศด้านการวิจัย โดยการจัดสรรงบประมาณเพื่อสนับสนุนการผลิตผลงานวิจัยทั้งปริมาณและคุณภาพให้เป็นที่ยอมรับในระดับนานาชาติ มหาวิทยาลัยจึงเห็นควรให้มีทุนสนับสนุนการวิจัย Bualuang ASEAN Chair Professor

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบกับข้อ ๑๖ วรรคสอง ของข้อบังคับมหาวิทยาลัยธรรมศาสตร์ว่าด้วยการบริหารงานวิจัยและกองทุนวิจัย พ.ศ. ๒๕๖๑ อธิการบดีโดยความเห็นชอบของคณะกรรมการบริหารงานวิจัยและกองทุนวิจัยในคราวประชุม  
ครั้งที่ ๒/๒๕๖๔ เมื่อวันที่ ๑๗ กันยายน ๒๕๖๔ จึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง ทุนสนับสนุนการวิจัย Bualuang ASEAN Chair Professor พ.ศ. ๒๕๖๔”

**ข้อ ๒** ประกาศนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในประกาศนี้

“มหาวิทยาลัย” หมายความว่า มหาวิทยาลัยธรรมศาสตร์

“ทุน” หมายความว่า ทุนสนับสนุนการวิจัย Bualuang ASEAN Chair Professor

“คณะกรรมการ” หมายความว่า คณะกรรมการบริหารงานวิจัยและกองทุนวิจัย

**หมวด ๑**

**ทุนสนับสนุนการวิจัย Bualuang ASEAN Chair Professor**

**ข้อ ๔** ทุนสนับสนุนการวิจัย Bualuang ASEAN Chair Professor มีวัตถุประสงค์ ดังนี้

(๑) ส่งเสริมและพัฒนาผลงานวิจัยและนวัตกรรมของมหาวิทยาลัยให้มุ่งสู่ความเป็นเลิศทางด้านการวิจัย

(๒) เสริมสร้างความแข็งแกร่งของอาจารย์หรือนักวิจัยมหาวิทยาลัยธรรมศาสตร์ในการทำงานวิจัยร่วมกับ Bualuang AESAN Chair Professor เพื่อทำงานวิจัย ทำกิจกรรมด้านวิชาการและวิจัยให้มีคุณภาพระดับมาตรฐานสากล และผลักดันให้งานด้านวิจัยของมหาวิทยาลัยสามารถแข่งขันในระดับนานาชาติได้สูงขึ้น

(๓) เพิ่มผลงานวิจัยคุณภาพสูงที่เผยแพร่ในวารสารทางวิชาการระดับนานาชาติที่อยู่ในฐานข้อมูล ISI หรือ SCOPUS ในอันดับสูงสุดร้อยละ ๒๕ (หรือ Q1) เป็นอย่างน้อย

**ข้อ ๕** ให้จ่ายเงินสนับสนุน ผู้ได้รับทุนสนับสนุนการวิจัย Bualuang ASEAN Chair Professor   
แก่ผู้รับทุนจำนวน ๑,๕๐๐,๐๐๐ บาท โดยแบ่งจ่ายเป็นรายงวด ตามหลักเกณฑ์และอัตราดังนี้

(๑) งวดที่ ๑ เป็นเงินจำนวนร้อยละยี่สิบของเงินทุนที่ได้รับอนุมัติ จ่ายเมื่อผู้รับทุนลงนามในสัญญา  
รับทุนกับมหาวิทยาลัยและได้มาปฏิบัติงานในมหาวิทยาลัยในวันแรก

(๒) งวดที่ ๒ เป็นเงินจำนวนร้อยละยี่สิบของเงินทุนที่ได้รับอนุมัติ จ่ายเมื่อได้ดำเนินการดังนี้

(๒.๑) ผู้รับทุนจัดส่งรายงานความก้าวหน้าการดำเนินงานด้านวิจัยตามที่กำหนด โดยมีสัดส่วนการดำเนินงานร้อยละห้าสิบของผลงานวิจัย และ

(๒.๒) ทำกิจกรรมร่วมกับมหาวิทยาลัย หรือคณะ หรือส่วนงาน ภายใต้หัวข้อโครงการวิจัยที่กำหนดให้แล้วเสร็จภายในระยะเวลารับทุนตามสัญญา

(๓) งวดที่ ๓ เป็นเงินจำนวนร้อยละหกสิบของเงินทุนที่ได้รับอนุมัติ จ่ายเมื่อผู้รับทุนส่งรายงานผลงานวิจัยฉบับสมบูรณ์ และผลงานวิจัยได้รับการตอบรับให้ตีพิมพ์หรือตีพิมพ์เผยแพร่ในวารสารที่อยู่ในฐานข้อมูล Scopus หรือ ISI แล้ว

**หมวด ๒**

**ผู้รับทุน**

**ข้อ ๖** ผู้รับทุนต้องมีคุณสมบัติ ดังนี้

(๑) เป็นนักวิชาการที่มีสังกัดในต่างประเทศที่มีตำแหน่งทางวิชาการไม่ต่ำกว่าศาสตราจารย์และ  
มีชื่อเสียงเป็นที่ยอมรับในวงวิชาการระดับโลก หรือมีผลงานทางวิชาการที่เป็นประโยชน์ต่อสังคม สามารถนำไปใช้เพื่อประโยชน์ต่อการพัฒนาประเทศและแก้ไขปัญหาที่มีการเปลี่ยนแปลงได้อย่างท้าทาย หรือเป็น  
ผู้ค้นพบทฤษฎีใหม่

(๒) มีผลงานทางวิชาการที่อยู่ในฐานข้อมูล Scopus หรือ ISI ในอันดับสูงสุดร้อยละ ๒๕ (หรือ Q1) เป็นอย่างน้อย หรือผลงานวิชาการอื่น อาทิ International book chapter หรือผลงานที่เป็นประโยชน์ และมีผลกระทบสูงต่อสังคมที่สามารถแสดงให้เห็นได้อย่างประจักษ์ และต้องเป็นผลงานที่มีระยะเวลาไม่เกินสามปีนับถัดจากวันที่ได้ลงเผยแพร่

**ข้อ ๗** ผู้รับทุนต้องมีการรับรองจากอาจารย์หรือนักวิจัยผู้เสนอชื่อซึ่งเป็นคณาจารย์ประจำหรือนักวิจัยว่าผู้รับทุนสามารถปฏิบัติงานได้เต็มเวลาตลอดช่วงเวลาการรับทุนและมีผลงานวิจัยที่ได้มีการเผยแพร่และมีศักยภาพทำงานวิจัยให้แล้วเสร็จส่งมอบงานได้ภายในระยะเวลาที่กำหนด

**หมวด ๓**

**การขอรับทุน หน้าที่ของผู้รับทุน การระงับทุน**

**ข้อ ๘** หลักเกณฑ์ เงื่อนไข และวิธีการยื่นขอรับทุนประจำปี ให้เป็นไปตามประกาศของคณะกรรมการ

**ข้อ ๙** ผู้รับทุนต้องทำสัญญาให้ไว้ต่อมหาวิทยาลัยตามสัญญาแนบท้ายประกาศนี้

เมื่อผู้รับทุนลงนามในสัญญารับทุนแล้วต้องปฏิบัติงานในมหาวิทยาลัยเป็นระยะเวลาอย่างน้อย  
หกเดือนภายในระยะเวลาไม่เกินสองปี

ในระหว่างการรับทุนสามารถลาไปปฏิบัติงานในต่างประเทศได้ แต่ระหว่างการลามิให้นำระยะเวลาระหว่างลาไปปฏิบัติงานในต่างประเทศมาคำนวณนับเป็นระยะเวลาปฏิบัติงานในมหาวิทยาลัย

การนับระยะเวลาการปฏิบัติงานตามวรรคสอง ให้นับเฉพาะวันที่ปฏิบัติงานในมหาวิทยาลัยจริง

**ข้อ ๑๐** ผู้รับทุนต้องดำเนินการจัดส่งรายงานความก้าวหน้าการทำกิจกรรมร่วมกับมหาวิทยาลัยหรือคณะ หรือส่วนงานภายใต้หัวข้อโครงการวิจัยที่กำหนด และผลงานวิจัยที่ได้รับการตอบรับให้ตีพิมพ์ หรือตีพิมพ์แล้วในวารสารที่อยู่ในฐานข้อมูล Scopus หรือ ISI โดยมีชื่ออาจารย์หรือนักวิจัยผู้เสนอชื่อ ระบุสังกัดเป็น Thammasat University อยู่ในรายชื่อผู้แต่ง อย่างน้อยสามบทความ โดยมีอย่างน้อยหนึ่งบทความที่อยู่ในอันดับสูงสุดร้อยละยี่สิบห้า (หรือ Q1) และระบุในกิตติกรรมประกาศว่า “This study was supported by Bualuang ASEAN Chair Professor Fund”

การทำงานวิจัยร่วมกับผู้รับทุนตามวรรคหนึ่ง ให้อาจารย์หรือนักวิจัยผู้เสนอชื่อดำเนินการสรรหา Bualuang ASEAN Chair Professor กำกับดูแลผู้รับทุน รวมถึงติดตามการวิจัยที่มุ่งเป้าให้ได้ผลงานตามเกณฑ์ภาระงานตามที่กำหนดและส่งมอบงานภายในระยะเวลาที่ขอรับทุน

ผู้รับทุนต้องรายงานความก้าวหน้าต่อคณะกรรมการทุกรอบหกเดือน ตามหลักเกณฑ์ที่คณะกรรมการกำหนด

**ข้อ ๑๑** คณะกรรมการอาจพิจารณาระงับการให้ทุนได้ในกรณีหนึ่งกรณีใด ดังต่อไปนี้

(๑) เป็นผู้ขาดคุณสมบัติข้อหนึ่งข้อใดตามข้อ ๖

(๒) ผู้รับทุนไม่รายงานความก้าวหน้าภายในระยะเวลาที่กำหนดโดยไม่มีเหตุอันสมควร

(๓) มีเหตุอื่นอันเชื่อได้ว่า ผู้รับทุนไม่สามารถทำงานวิจัยให้แล้วเสร็จได้ หรือไม่สามารถจัดส่งรายงานความก้าวหน้าการทำกิจกรรมตามที่กำหนดได้ หรือผลงานวิจัยไม่สามารถได้รับการตอบรับการตีพิมพ์หรือตีพิมพ์ในวารสารที่อยู่ในฐานข้อมูล Scopus หรือ ISI ตามข้อ ๑๐

ประกาศ ณ วันที่ ๒๘ ตุลาคม พ.ศ. ๒๕๖๔

(รองศาสตราจารย์เกศินี วิฑูรชาติ)

อธิการบดี